**KLAIPĖDOS MIESTO SAVIVALDYBĖS TARYBA**

**NUOLATINĖ KOMISIJA KLAIPĖDOS MIESTO SAVIVALDYBĖS TARYBOS VEIKLOS REGLAMENTUI RENGTI IR KOREGUOTI**

 **POSĖDŽIO PROTOKOLAS**

2015-10-12  Nr. TAR1-65

 Posėdis įvyko 2015-10-02. Pradžia 13.00 val.

 Posėdžio pirmininkė – Vaida Žvikienė.

 Posėdžio sekretorė – Lietutė Demidova.

 Posėdyje dalyvavo komiteto nariai: Rimantas Didžiokas, Andrej Kugmerov, Nina Puteikienė, Artūras Razbadauskas (atvyko 13.40 val.), Savivaldybės administracijos darbuotojai: Teisės skyriaus vedėjas Andrius Kačalinas, Tarybos ir mero sekretorius Modestas Vitkus.

 Darbotvarkei pritarta bendru sutarimu:

 Dėl Klaipėdos miesto savivaldybės tarybos veiklos reglamento naujos redakcijos ir tarybos sprendimo ruošimo tvirtinimui. Pranešėjas A. Kačalinas

 SVARSTYTA. Klaipėdos miesto savivaldybės tarybos veiklos reglamento naujos redakcijos ir tarybos sprendimo ruošimas tvirtinimui.

 Pranešėja – V. Žvikienė. Siūlo 29.8 punktą papildyti žodžiu „tarybai“ (pritarta bendru sutarimu).

 Bendru sutarimu pritarta opozicijos siūlymui 29.5-30.1 punktams. 30 punktas su 30.1 ir 30.2 punktais (Tarybos mažumos (opozicijos) paskelbimas) perkeltas į 29.7 ir 29.8 punktus.

 Projekto rengėjui peržiūrėti 30.2. punkto (Frakcijų vadovų sueiga yra Tarybos struktūra, kurios pagrindinės funkcijos) formuluotę.

 V. Žvikienė siūlo 29.6. punkto formuluotę: „29.6. Frakcijų veiklai užtikrinti yra skiriamos patalpos, užtikrinamas techninis ir organizacinis aptarnavimas“.

 R. Didžiokas siūlo 29.6 punktą papildyti žodžiais „tarybos narių“.

R. Didžiokas sako, jei bus pritarta 30 punktui „Tarybos frakcijų vadovų sueiga“ siūlys papildyti 32.1 punktą sakiniu:„Kolegijos nariais negali būti Kontrolės komiteto pirmininkas, jo pavaduotojas ir Kontrolės komiteto nariai“.

 V. Žvikienė siūlo neįrašyti opozicijos siūlomo sakinio, o papildyti 32.1 punktą žodžiais „bei visų komitetų pirmininkai“.

 M. Vitkus siūlo 32.1. ir 32.4 punktų formuluotes:

 „32.1.Kolegija sudaroma iš 12 narių Tarybos įgaliojimų laikotarpiui. Kolegijos nariai pagal pareigas yra meras ir mero pavaduotojas (pavaduotojai), bei visų komitetų pirmininkai. Kitų kolegijos narių kandidatūras Tarybai tvirtinti teikia meras.

 32.4. nutrūkus mero, mero pavaduotojo, komiteto pirmininko ar Tarybos nario įgaliojimams prieš terminą“.

 Siūlo papildyti 33.4. punktą sakiniu: „Kolegijos svarstytinus klausimus ir Savivaldybės tarybos sprendimų projektus ne vėliau kaip prieš 5 darbo dienas iki kolegijos posėdžio dienos pateikia komitetai, komisijos, frakcijos, tarybos nariai, sekretoriatas, savivaldybės administracijos direktorius“.

 M. Vitkus siūlo iš 35.1 punkto išbraukti sakinio dalį: rengia Tarybos sprendimų projektus dėl rinkimo ar skyrimo į Tarybos renkamas ar skiriamas pareigas, Tarybos sudaromų komitetų, komisijų ar kitokių darbo grupių sudėties, darbo tvarkos, Tarybos atstovų delegavimo“ ir palikti tokią 35.1. punkto formuluotę: „35.1.rengia Mero vardu Tarybai teikiamų sprendimų projektus bei mero potvarkių projektus“.

 R. Didžiokas sutinka tokiai 35.1 punkto formuluotei: „35.1. jei rengia mero ir tarybos narių vardu teikiamų sprendimų projektus bei mero potvarkių projektus“.

 V. Žvikienė siūlo 35.1 punkto formuluotę: „35.1. rengia Mero vardu Tarybai teikiamų sprendimų projektus bei mero potvarkių projektus, teikia metodinę pagalbą tarybos nariams rengiant sprendimo projektus“ (už-3, susilaiko-2).

 M. Vitkus siūlo 35.2 punkto redakciją: „35.2. nagrinėja, teikia siūlymus ir, esant būtinybei, teikia išvadas dėl parengtų Tarybos sprendimo projektų“.

 V. Žvikienė siūlo teisininkams išnagrinėti ar 35.2 punkto formuluotė atitinka Vietos savivaldos įstatymą. (bendru sutarimu pritarta)

 M. Vitkus siūlo punktų 35.6, 35.7, 35.8, 35.9 formuluotes:

 „35.6. Vykdo Tarybos protokolinių pavedimų įgyvendinimo kontrolę.

 35.7. Vykdo savivaldybės Tarybos ir kolegijos sprendimų įgyvendinimo kontrolę.

 35.8. analizuoja, skirsto gautus dokumentus ir informuoja merą, mero pavaduotojus, Tarybos kolegijos narius, Tarybos komitetų pirmininkus apie gautų dokumentų turinį, teikia pasiūlymus, praneša Administracijos struktūrinių dalinių vadovams, kitiems tarnautojams apie pavedimus, prireikus kontroliuoja jų vykdymą;

 35.9. pagal kompetenciją palaiko ryšius su kitomis institucijomis, savivaldybės administracijos struktūriniais padaliniais, Klaipėdos miesto bendruomene“.

 V. Žvikienė siūlo tokią 35.7 punkto formuluotę: „35.7. Vykdo savivaldybės Tarybos sprendimų ir kolegijos rekomendacijų įgyvendinimo kontrolę“. (pritarta 35.6-35.9 punktams su pakeitimu 35.7 punkte)

 A. Kačalinas siūlo III skyriaus pavadinimo nekeisti.

 N. Puteikienė siūlo III skyriaus pavadinimo formuluotę: Tarybos struktūra, kompetencija ir sąryšis su savivaldybe.

 M. Vitkus siūlo punktų formuluotes:

 „52. Tarybos posėdžio metu turi būti išjungti visų salėje esančių mobiliųjų telefonų garsiniai skambučiai ir kitų elektroninių prietaisų garsiniai signalai.“,

 „53. Tarybos narių darbo vietas Savivaldybės posėdžių salėje nustato meras“ (už-4),

 95.3.1 punkte antrą sakino formuluotę: Frakcijos pirmininko prašymu skelbia ne ilgesnę kaip 10 minučių pertrauką“. (nepritarta 10 minučių pertraukai). Pritarta, kad palikti 15 minučių pertrauką.

 112.3. punkto paskutinio sakinio formuluotę: „Sprendimų projektai pateikiami Tarybai ir komitetams svarstyti likus ne mažiau kaip 10 darbo dienų iki Tarybos posėdžio“,

 114.9 punkto formuluotę: „114.9. Balsuojant Savivaldybės elektroninio balsavimo sistemoje, balsavimą galima vieną kartą pakartoti, jeigu Tarybos narys pareiškia balsavimo metu suklydęs. Balsavimą galima pakartoti kol nepradėtas svarstyti kitas darbotvarkės klausimas, tam pritaria posėdžio pirmininkas ir bendru sutarimu pritaria ne mažiau kaip 1/3 posėdyje dalyvaujančių Tarybos narių“. (pritarta bendru sutarimu),

 119.1 punkto formuluotė: „119.1. Dalyvaujančių posėdyje Tarybos narių balsų dauguma arba bendru pritarimu gali būti priimami protokoliniai pavedimai. Protokoliniai pavedimai gali būti adresuojami merui, tarybos sekretoriatui, Savivaldybės administracijos direktoriui, komitetams, Savivaldybės kontrolieriui bei kitoms pavaldžioms įstaigoms. Protokoliniai pavedimai turi būti užregistruoti Tarybos sekretoriate, perskaitomas posėdžio metu ir įrašomas į Tarybos posėdžio protokolą. (už-3, prieš-1, susilaiko-2),

 119.2. Kai pagal teisės aktus Taryba turi priimti sprendimą iki tam tikro termino, tačiau pateiktam sprendimo projektui nepritarta (įskaitant atvejus, kai klausimas išbraukiamas iš darbotvarkės ar atidedamas jo svarstymas), Taryba iš karto po balsavimo priima protokolinį pavedimą sprendimo projektą rengiančiam subjektui parengti kitą sprendimo projektą svarstytinu klausimu. Tarybos protokoliniame pavedime turi būti nurodoma, kurios sprendimo projekto nuostatos turi būti pakoreguotos ir kokiu būdu. Tokiu atveju pakoreguotas sprendimo projektas arba alternatyvūs sprendimų projektai teikiami svarstyti artimiausiam Tarybos posėdžiui, nepriklausomai nuo sprendimo projekto derinimo ir svarstymo komitetuose rezultatų. (pritarta bendru sutarimu),

 119.3. Savivaldybės tarybos ir kolegijos sprendimus bei mero potvarkius, taip pat Savivaldybės tarybos protokolinius pavedimus įgyvendina Savivaldybės administracija. Ne rečiau kaip kartą per pusę metų Savivaldybės administracija teikia Savivaldybės tarybai informaciją apie Savivaldybės tarybos, kolegijos ir mero sprendimų bei potvarkių, taip pat Savivaldybės tarybos protokolinių pavedimų įgyvendinimą. Savivaldybės tarybos sekretorius yra atsakingas už priimtų dokumentų įgyvendinimo kontrolę. (pritarta bendru sutarimu)

 A. Kačalinas siūlo 119.1 punkto paskutinį sakinį papildyti žodžiu „projektai“.

 A. Kačalinas informuoja, kad yra gautas prašymas supaprastinti biudžeto keitimo svarstymą komitetuose. (už-4, susilaiko-1).

 R. Didžiokas siūlo 65.3 punktą papildyti žodžiu „sekretoriatas“: „65.3. Savivaldybės administracija ir Sekretoriatas, prireikus, padeda paruošti sprendimų projektus kitiems subjektams, įgaliotiems rengti Tarybos sprendimų projektus“.

 NUTARTA:

 29.5. Frakcijos vadovas arba frakcijos įgaliotas narys turi teisę dalyvauti Kolegijos posėdžiuose ir pasakyti savo nuomonę svarstomais klausimais.

 29.6. Tarybos narių, frakcijų veiklai užtikrinti yra skiriamos patalpos užtikrinamas techninis ir organizacinis aptarnavimas.

 29.7. Tarybos nariai arba narių grupė (grupės) ir (ar) frakcija (frakcijos), viename iš Tarybos posėdžių viešu pareiškimu, įteiktu posėdžio pirmininkui, deklaravusi (deklaravusios), kad nedalyvauja sudarant arba sudarytoje (sudarytose) Savivaldybės vykdomojoje institucijoje (vykdomosiose institucijose), ir nedelegavusi (nedelegavusios) į mero pavaduotojo pareigas savo atstovų, gali pasiskelbti Tarybos mažuma (opozicija).

 29.8. Tarybos nariai (frakcija, grupė), siekiantys opozicijos statuso, tarybai turi pateikti savo veiklos kryptis.

 30.1. Taryboje veikia Tarybos frakcijų vadovų sueiga (toliau – frakcijų vadovų sueiga), į kurią įeina meras, frakcijų ir Tarybos narių grupių, jei jos yra sudarytos, vadovai. Frakcijai vadovų sueigoje gali atstovauti ir kitas frakcijos įgaliotas asmuo. Frakcijų vadovų sueigoje stebėtojų teisėmis kviečiami dalyvauti mero pavaduotojai.

 Projekto rengėjui peržiūrėti 30.2 punkto („30.2.Frakcijų vadovų sueiga yra Tarybos struktūra, kurios pagrindinės funkcijos yra šios:) pasiūlytas funkcijas ir labiau jas suformuluoti kaip politines ir pateikti tinkamą formuluotę.

 Pritarti opozicijos siūlomiems 30.3-30.6 punktams:

 30.3. Svarstomais klausimais frakcijų vadovų sueiga priima rekomendacinius sprendimus.

 30.4. Frakcijų vadovų sueigos posėdžius ne rečiau kaip kartą per mėnesį šaukia, sudaro jų darbotvarkes ir jiems pirmininkauja meras arba merą pavaduojantis mero pavaduotojas. Posėdžio sušaukimo iniciatyvą taip pat turi frakcijos vadovas (frakcijų vadovai), jei jie atstovauja ne mažiau kaip 1/3 Tarybos narių. Tokiu atveju gavęs raštu prašymą sušaukti posėdį meras privalo tai padaryti prašyme nurodytu laiku, jei tam laikui įmanoma užtikrinti posėdžio teisėtumą. Apie posėdžio laiką ir jo darbotvarkę vadovams turi būti pranešta ne vėliau kaip prieš 24 valandas iki posėdžio. Posėdžio darbotvarkė gali būti papildyta frakcijų vadovų, atstovaujančių ne mažiau kaip 1/3 Tarybos narių, siūlymu.

 30.5. Frakcijų vadovų sueigos posėdis yra teisėtas, jei jame dalyvauja daugiau kaip pusė frakcijų vadovų sueigos narių. Posėdžių sprendimai yra priimami frakcijų vadovų balsų dauguma.

 30.6. Frakcijų vadovų sueigos posėdžiai protokoluojami. Protokole nurodomi posėdžio dalyviai, svarstyti klausimai, priimti sprendimai, taip pat balsavimo rezultatai, jei dėl sprendimo buvo balsuota. Protokolą pasirašo posėdžio pirmininkas ir sekretorius. Tarybos nariai su šiais protokolais supažindinami per komitetus ir frakcijas.

 Perkelti 30 punktą (Tarybos mažumos (opozicijos) paskelbimas) su 30.1 ir 30.2 punktais į 29.7 ir 29.8 punktus. (opozicijos siūlymas). („30.1. Tarybos nariai arba narių grupė (grupės) ir (ar) frakcija (frakcijos), viename iš Tarybos posėdžių viešu pareiškimu, įteiktu posėdžio pirmininkui, deklaravusi (deklaravusios), kad nedalyvauja sudarant arba sudarytoje (sudarytose) Savivaldybės vykdomojoje institucijoje (vykdomosiose institucijose), ir nedelegavusi (nedelegavusios) į mero pavaduotojo pareigas savo atstovų, gali pasiskelbti Tarybos mažuma (opozicija)“. „30.2. Tarybos nariai (frakcija, grupė), siekiantys opozicijos statuso, tarybai turi pateikti savo veiklos kryptis“. (bendru sutarimu)

 32.1. Kolegija sudaroma iš 12 narių Tarybos įgaliojimų laikotarpiui. Kolegijos nariai pagal pareigas yra meras ir mero pavaduotojas (pavaduotojai), bei visų komitetų pirmininkai. Kitų kolegijos narių kandidatūras Tarybai tvirtinti teikia meras.

 32.4. nutrūkus mero, mero pavaduotojo, komiteto pirmininko ar Tarybos nario įgaliojimams prieš terminą;

 Papildyti 33.4. punktą sakiniu: „Kolegijos svarstytinus klausimus ir Savivaldybės tarybos sprendimų projektus ne vėliau kaip prieš 5 darbo dienas iki kolegijos posėdžio dienos pateikia komitetai, komisijos, frakcijos, tarybos nariai, sekretoriatas, savivaldybės administracijos direktorius“.

 35.1. rengia Mero vardu Tarybai teikiamų sprendimų projektus bei mero potvarkių projektus, teikia metodinę pagalbą tarybos nariams rengiant sprendimo projektus.

 Išnagrinėti teisininkams ar 35.2 punkto (nagrinėja, teikia siūlymus ir, esant būtinybei, teikia išvadas dėl parengtų Tarybos sprendimo projektų) formuluotė atitinka Vietos savivaldos įstatymą.

 35.6. Vykdo Tarybos protokolinių pavedimų įgyvendinimo kontrolę.

 35.7. Vykdo savivaldybės Tarybos sprendimų ir kolegijos rekomendacijų įgyvendinimo kontrolę.

 35.8. analizuoja, skirsto gautus dokumentus ir informuoja merą, mero pavaduotojus, Tarybos kolegijos narius, Tarybos komitetų pirmininkus apie gautų dokumentų turinį, teikia pasiūlymus, praneša Administracijos struktūrinių dalinių vadovams, kitiems tarnautojams apie pavedimus, prireikus kontroliuoja jų vykdymą.

 35.9. pagal kompetenciją palaiko ryšius su kitomis institucijomis, savivaldybės administracijos struktūriniais padaliniais, Klaipėdos miesto bendruomene.

 52. Tarybos posėdžio metu turi būti išjungti visų salėje esančių mobiliųjų telefonų garsiniai skambučiai ir kitų elektroninių prietaisų garsiniai signalai.

 53. Tarybos narių darbo vietas Savivaldybės posėdžių salėje nustato meras.

 56. Pirmąjį naujai išrinktos Tarybos posėdį šaukia Savivaldybės rinkimų komisijos pirmininkas ne anksčiau kaip ankstesnės kadencijos Tarybos įgaliojimų paskutinę dieną ir ne vėliau kaip praėjus 7 kalendorinėms dienoms nuo ankstesnės kadencijos Tarybos įgaliojimų paskutinės dienos, kuri nustatoma vadovaujantis Lietuvos Respublikos Konstitucijos 119 straipsniu, o jeigu rinkimai vyko po to, kai Savivaldybėje buvo įvestas tiesioginis valdymas ar buvo surengti pakartotiniai rinkimai Savivaldybių tarybų rinkimų įstatymo 86 straipsnyje numatytu atveju, – ne vėliau kaip per 2 savaites po rinkimų rezultatų paskelbimo. Šiam posėdžiui pirmininkauja Savivaldybės rinkimų komisijos pirmininkas arba jo įgaliotas Savivaldybės rinkimų komisijos narys. Apie pirmojo Tarybos posėdžio sušaukimo laiką ir vietą Savivaldybės rinkimų komisijos pirmininkas ne vėliau kaip prieš 14 dienų paskelbia per Savivaldybės visuomenės informavimo priemones. Jeigu Savivaldybės rinkimų komisijos pirmininkas išrinktos naujos Tarybos pirmojo posėdžio nesušaukia iki šiame punkte nustatyto termino pabaigos, išrinktos naujos Tarybos nariai renkasi patys kitą dieną, pasibaigus šiam terminui. Šiuo atveju posėdžiui pirmininkauja meras arba, jei jo nėra, vyriausias pagal amžių Tarybos narys.

 57. Pirmam ir kitiems išrinktos naujos Tarybos posėdžiams, iki prisieks Tarybos nariai, pirmininkauja Reglamento 56 punkte nurodyti asmenys. Po Tarybos narių (mero) priesaikos priėmimo posėdžiui pirmininkauja meras arba, jei jo nėra, vyriausias pagal amžių Tarybos narys.

 58. Patalpas posėdžiui parengia Savivaldybės administracija. Turi būti parengtos vietos naujai išrinktiems Tarybos nariams bei kitiems posėdžio dalyviams, kabina slaptam balsavimui ir balsadėžė, posėdžio patalpa aprūpinta garso bei įrašų aparatūra. Atsakingas už tinkamą pasirengimą pirmajam posėdžiui yra Savivaldybės administracijos direktorius.

 59. Posėdžio metu naujai išrinkti Tarybos nariai turi sėdėti atskirai nuo kitų posėdžio dalyvių.

 60. Posėdį pradeda Savivaldybės rinkimų komisijos pirmininkas. Jis skelbia naujai išrinktų Tarybos narių registraciją ir tęsia posėdį, jeigu dalyvauja daugiau kaip pusė išrinktų Tarybos narių.

 61. Pirmajame išrinktos naujos Tarybos posėdyje:

 62. prisiekia Tarybos nariai;

 63. gali būti posėdžio pirmininkui įteikiami vieši pareiškimai dėl Tarybos narių vienijimosi į frakcijas, dėl Tarybos daugumos ir Tarybos mažumos (opozicijos) sudarymo;

 64. priimamas sprendimas dėl Savivaldybės administracijos direktoriaus (direktoriaus pavaduotojo) atleidimo iš pareigų, nes baigėsi jo įgaliojimų laikas, ir pavedimo Savivaldybės administracijos direktoriui, Savivaldybės administracijos direktoriaus pavaduotojui ar kitam Savivaldybės administracijos valstybės tarnautojui eiti Savivaldybės administracijos direktoriaus pareigas arba mero siūlymu dėl pavedimo Savivaldybės administracijos valstybės tarnautojui eiti Savivaldybės administracijos direktoriaus pareigas tol, kol bus paskirtas Savivaldybės administracijos direktorius (direktoriaus pavaduotojas) naujai kadencijai;

 65. gali būti skiriamas mero pavaduotojas ir Savivaldybės administracijos direktorius. Mero pavaduotojas ir Savivaldybės administracijos direktorius negali būti skiriami, jeigu pirmajame posėdyje meras neprisiekė. Jeigu pirmajame posėdyje meras neprisiekė, Taryba priima sprendimą dėl kito posėdžio datos. Jis turi įvykti ne vėliau kaip per 5 kalendorines dienas po pirmojo posėdžio, jam taip pat pirmininkauja Reglamento 56 punkte nustatyti asmenys. Jeigu ir šiame posėdyje meras neprisiekė, arba prisiekė, bet dėl laikino nedarbingumo ar kitų pateisinamų priežasčių laikinai negali eiti savo pareigų, Vietos savivaldos įstatymo 19 straipsnio 1 dalyje nustatyta tvarka skiriamas Tarybos narys laikinai eiti mero pareigas.

 65.3. Savivaldybės administracija ir Sekretoriatas, prireikus, padeda paruošti sprendimų projektus kitiems subjektams, įgaliotiems rengti Tarybos sprendimų projektus

 66. Tarybos narys turi teisę pasirinkti vieną iš šių priesaikos tekstų:

 67. 1) „Aš, (vardas, pavardė), prisiekiu gerbti ir vykdyti Lietuvos Respublikos Konstituciją ir įstatymus, sąžiningai atlikti visas savivaldybės tarybos nario pareigas ir susilaikyti nuo veiksmų, pažeidžiančių gyventojų teises ir viešuosius interesus. Tepadeda man Dievas.“;

 68. 2) „Aš, (vardas, pavardė), prisiekiu gerbti ir vykdyti Lietuvos Respublikos Konstituciją ir įstatymus, sąžiningai atlikti visas savivaldybės tarybos nario pareigas ir susilaikyti nuo veiksmų, pažeidžiančių gyventojų teises ir viešuosius interesus.“

 69. Tarybos nario ir mero priesaikos priėmimo tvarka:

 70. Tarybos nario priesaiką priima Savivaldybės rinkimų komisijos pirmininkas arba jo įgaliotas Savivaldybės rinkimų komisijos narys;

 71. Tarybos narys prisiekia stovėdamas priešais priimantį priesaiką asmenį – padėjęs ranką ant Lietuvos Respublikos Konstitucijos, skaito priesaiką;

 72. baigęs skaityti priesaiką, Tarybos narys pasirašo vardinį priesaikos lapą;

 73. priesaikos tekstas netaisomas ir nekeičiamas. Šios nuostatos nesilaikymas, taip pat atsisakymas pasirašyti vardinį priesaikos lapą arba pasirašymas su išlyga reiškia, kad Tarybos narys neprisiekė;

 74. vardiniai priesaikos lapai perduodami priėmusiam priesaiką asmeniui, šis juos patikrina ir paskelbia Tarybos narių, įgijusių visas Tarybos nario teises ir pareigas, pavardes. Vardiniai priesaikos lapai perduodami saugoti Savivaldybės administracijai;

 75. Tarybos narys turi prisiekti tame posėdyje, kuriame jis dalyvauja pirmą kartą po Tarybos rinkimų. Tuo atveju, kai Tarybos narys prisiekia ne pirmajame Tarybos posėdyje, priesaiką priima Vyriausiosios rinkimų komisijos narys pagal Vyriausiosios rinkimų komisijos pirmininko pavedimą.

 76. Tarybos narys, Vietos savivaldos įstatymo nustatyta tvarka neprisiekęs, netenka Tarybos nario mandato. Asmuo, priimantis priesaiką, apie tai praneša Vyriausiajai rinkimų komisijai ir ši priima atitinkamą sprendimą. Vyriausiosios rinkimų komisijos sprendimas gali būti skundžiamas Vyriausiajam administraciniam teismui.

 77. Tarybos narys turi teisę gauti Tarybos nario pažymėjimą. Šį pažymėjimą po Tarybos nario priesaikos jam įteikia priesaiką priimantis asmuo.

 78. Pirmajame posėdyje Taryba mero siūlymu gali skirti mero pavaduotoją.

 79. Sutikęs balotiruotis, kandidatas pristato savo veiklos programą. Veiklos programai pristatyti skiriama iki 15 minučių, klausimams ir atsakymams – iki 30 minučių.

 80. Meras supažindina Tarybos narius su mero pavaduotojo rinkimų procedūra ir pateikia Tarybai tvirtinti Savivaldybės administracijos parengtą slapto balsavimo biuletenio pavyzdį.

 81. Išrenkama balsų skaičiavimo komisija, į kurią kiekviena partija ar koalicija gali deleguoti savo atstovą. Balsų skaičiavimo komisijos nariai išsirenka komisijos pirmininką.

 82. Komisijos pirmininkas skelbia balsavimo pradžią.

 83. Už balsavimo organizavimą yra atsakinga Tarybos išrinkta balsų skaičiavimo komisija. Ji mero antspaudu antspauduotus balsavimo biuletenius išduoda Tarybos nariams, kurie pasirašo balsavimo biuletenių išdavimo sąraše.

 84. Tarybos narys balsavimo biuletenyje nustatytu ženklu pažymi, ar jis pritaria pasiūlytai mero pavaduotojo kandidatūrai.

 85. Negaliojančiais pripažįstami nepatvirtintos formos biuleteniai, neantspauduoti biuleteniai, neužpildyti biuleteniai, taip pat biuleteniai, kuriuose Tarybos nario valia pažymėta kitokiu negu nustatyta ženklu ar neįmanoma nustatyti balsavusio asmens valios.

 86. Balsavimo kabinoje užpildytus balsavimo biuletenius Tarybos nariai sumeta į balsadėžę. Pasibaigus balsuoti skirtam laikui, balsų skaičiavimo komisija išima balsavimo biuletenius iš balsadėžės, suskaičiuoja balsus, atiduotus už kandidatą, užpildo balsų skaičiavimo protokolą ir apie balsavimo rezultatus balsų skaičiavimo komisijos pirmininkas informuoja Tarybą.

 87. Jeigu už mero pasiūlytą kandidatą nebalsuoja visų Tarybos narių dauguma, tame pačiame posėdyje meras tą patį kandidatą gali siūlyti dar vieną kartą. Jeigu už antrą kartą pasiūlytą kandidatą nebalsuoja visų Tarybos narių dauguma, meras kitą kandidatą turi siūlyti kitame Tarybos posėdyje.

 88. Taryba balsavimu priima sprendimą dėl mero pavaduotojo paskyrimo. Laikoma, kad mero pavaduotojas paskirtas, jeigu už jo kandidatūrą balsavo visų Tarybos narių dauguma.

 89. Mero pavaduotojo įgaliojimai prasideda, kai Taryba patvirtina slapto balsavimo rezultatus ir priima sprendimą dėl mero pavaduotojo paskyrimo, kurį pasirašo posėdžio pirmininkas.

 90. Vadovaudamasi Tarybos sprendimais, Savivaldybės administracija informuoja SODRĄ apie mero ir mero pavaduotojo darbo pradžią, darbo pabaigą ir gautą atlyginimą.

 95.3.1 punktas antro sakino formuluotė: „Frakcijos pirmininko prašymu skelbia ne ilgesnę kaip 15 minučių pertrauką“.

 112.3. punkto paskutinio sakinio formuluotę: Sprendimų projektai pateikiami Tarybai ir komitetams svarstyti likus ne mažiau kaip 10 darbo dienų iki Tarybos posėdžio.

 119.1. Dalyvaujančių posėdyje Tarybos narių balsų dauguma arba bendru pritarimu gali būti priimami protokoliniai pavedimai. Protokoliniai pavedimai gali būti adresuojami merui, tarybos sekretoriatui, Savivaldybės administracijos direktoriui, komitetams, Savivaldybės kontrolieriui bei kitoms pavaldžioms įstaigoms. Protokolinių pavedimų projektai turi būti užregistruoti Tarybos sekretoriate, perskaitomas posėdžio metu ir įrašomas į Tarybos posėdžio protokolą.

 119.2. Kai pagal teisės aktus Taryba turi priimti sprendimą iki tam tikro termino, tačiau pateiktam sprendimo projektui nepritarta (įskaitant atvejus, kai klausimas išbraukiamas iš darbotvarkės ar atidedamas jo svarstymas), Taryba iš karto po balsavimo priima protokolinį pavedimą sprendimo projektą rengiančiam subjektui parengti kitą sprendimo projektą svarstytinu klausimu. Tarybos protokoliniame pavedime turi būti nurodoma, kurios sprendimo projekto nuostatos turi būti pakoreguotos ir kokiu būdu. Tokiu atveju pakoreguotas sprendimo projektas arba alternatyvūs sprendimų projektai teikiami svarstyti artimiausiam Tarybos posėdžiui, nepriklausomai nuo sprendimo projekto derinimo ir svarstymo komitetuose rezultatų.

 119.3. Savivaldybės tarybos ir kolegijos sprendimus bei mero potvarkius, taip pat Savivaldybės tarybos protokolinius pavedimus įgyvendina Savivaldybės administracija. Ne rečiau kaip kartą per pusę metų Savivaldybės administracija teikia Savivaldybės tarybai informaciją apie Savivaldybės tarybos, kolegijos ir mero sprendimų bei potvarkių, taip pat Savivaldybės tarybos protokolinių pavedimų įgyvendinimą. Savivaldybės tarybos sekretorius yra atsakingas už priimtų dokumentų įgyvendinimo kontrolę.

 Supaprastinti biudžeto keitimo svarstymą komitetuose (svarstyti tik Finansų ir ekonomikos ir pagrindiniame komitetuose).

 Posėdis baigėsi 15.00 val.

Posėdžio pirmininkė Vaida Žvikienė

Posėdžio sekretorė Lietutė Demidova